Document ID: 32011D0320

SKLEP KOMISIJE
z dne 27. maja 2011
o odobritvi dajanja na trg kromovega pikolinata kot nove živilske sestavine v skladu z Uredbo (ES) št. 258/97 Evropskega parlamenta in Sveta
(notificirano pod dokumentarno številko C(2011) 3586)
(Besedilo v angleškem jeziku je edino verodostojno)
(2011/320/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 258/97 Evropskega parlamenta in Sveta z dne 27. januarja 1997 v zvezi z novimi živili in novimi živilskimi sestavinami (1) ter zlasti člena 7 Uredbe,
ob upoštevanju naslednjega:
(1)
Družba Cantox Health Sciences International je 6. aprila 2009 v imenu družbe Nutrition 21 pri pristojnih organih Irske vložila zahtevek za dajanje kromovega pikolinata na trg kot nove živilske sestavine.
(2)
Pristojni organ Irske za ocenjevanje živil je 24. aprila 2009 izdal poročilo o začetni oceni. Sklep poročila je bil, da je potrebna dodatna ocena.
(3)
Komisija je 30. aprila 2009 o tej zahtevi obvestila vse države članice. Evropska agencija za varnost hrane (EFSA) je 12. avgusta 2009 prejela zahtevek za izvedbo ocene.
(4)
Po zahtevku Komisije je EFSA 10. novembra 2010 sprejela mnenje (2) o varnosti kromovega pikolinata kot vira kroma, dodanega za prehranske namene v živila za splošno prebivalstvo in živila za posebne prehranske namene. Sklep mnenja EFSA je bil, da kromov pikolinat ni nevaren, če skupni dnevni vnos kroma ne presega 250 μg, vrednosti, ki jo je določila Svetovna zdravstvena organizacija za dopolnilni vnos kroma in se je ne sme preseči.
(5)
Uredba Komisije (ES) št. 953/2009 z dne 13. oktobra 2009 o snoveh, ki so za posebne prehranske namene lahko dodane živilom za posebne prehranske namene (3) in/ali Uredba (ES) št. 1925/2006 Evropskega Parlamenta in Sveta z dne 20. decembra 2006 o dodajanju vitaminov, mineralov in nekaterih drugih snovi živilom (4) vsebujeta posebne določbe za uporabo vitaminov, mineralov in drugih snovi v živilih. Uporabo kromovega pikolinata je treba odobriti brez poseganja v zahteve navedenih predpisov.
(6)
Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJI SKLEP:
Člen 1
Kromov pikolinat kot vir kroma, kakor je določen v Prilogi, se lahko daje na trg Unije kot nova živilska sestavina, ki jo je treba uporabljati v živilih brez poseganja v posebne določbe Uredbe (ES) št. 953/2009 in/ali Uredbe (ES) št. 1925/2006.
Člen 2
Oznaka nove živilske sestavine, odobrene s tem sklepom, na živilih je „kromov pikolinat“.
Člen 3
Ta sklep je naslovljen na družbo Nutrition 21, Inc., 4 Manhattanville Road, Purchase, New York 10577, ZDA.
V Bruslju, 27. maja 2011

Labels: 0
3
17